Nordjyllands Politi var tirsdag morgen i gang med undersøgelserne på en gård ved Løgstør, hvor der ifølge TV2/Nords oplysninger er fundet tre døde heste mellem træerne. Sagen blev anmeldt til politiet af foreningen Nyt Hesteliv, der søndag var på gården for at se på forholdene. Lederen af landpolitiet i Himmerland, Preben Møller, bekræfter, at man har fået en anmeldelse, men ønsker indtil videre ikke at oplyse, hvad man har fundet på gården. I følge TV2/Nords oplysninger var der i alt 50 islandske heste på gården hos en 87-årig mand. Hesteejeren prøvede, at sælge hestene i Gul og Gratis avisen til 1234 kroner stykket. En af de heste man fandt på gården var i forrådnelse, og der lå også et hesteskelet på gården. I en stald fandt foreningens repræsentant et afrevet hesteben. Politiet undersøger nu sagen. /ritzau/
Forrådnet hestelig og et skelet fundet på gård ved Løgstør.